ሚኒስቴሩ ከ1ሚሊዮን በላይ ዜጎች የሥራ ዕድል መፈጠሩ አስታወቀ
በተያዘው በጀት ዓመት በመላ አገሪቱ  ከ1 ሚሊዮን በላይ ዜጎች  የሥራ ዕድል መፈጠሩን የወጣቶችና ስፖርት ሚኒስቴር አስታወቀ ።በሚኒስቴሩ የኮሚኒኬሽን ዳይሮክቶሪየት ዳይሬክተር አቶ ናስር ለገሰ ለዋልታ እንደገለጹት፤ ባለፉት 11 ወራት መንግሥት የፈቀደውን የወጣቶች ተንቀሳቃሽ በመጠቀም  በክልሎችና በሁለቱ የከተማ አስተዳደሮች በተደረገው እንቅስቃሴ 1ሚሊዮን 114ሺህ 130 ዜጎች አዳዲስ የሥራ ዕድል ተፈጥሯል።ወደ ሥራ ከገቡት ውስጥም 315ሺህ 344 የሚሆኑት እራሳቸውን በማደራጀት  ኢንተርፕራይዝ በመቋቋም በመረጡት የሥራ መስኮች በመሠማራት ምርትና አገልግሎት መሥጠት መጀመራቸውን አስታውቀዋል ።እንደ አቶ ናስር ማብራሪያ አዳዲስ የሥራ እድሎች የተፈጠሩት በግብርና ፣ በኮንስትራክሽን፣በማኑፋክቸሪንግ፣ ኮንስትራክሽን፣ በማዕድን፣በአገልግሎትና በንግድ ዘርፎች መሆኑን አመልክተዋል  ።በመላ አገሪቱ በገጠርና በከተማ 1ሚሊዮን 61ሺህ 55 ወጣቶችንና ሴቶችን በተለያዩ የሥራ መስኮች  ለማስገባት ታቅዶ እንደነበርም ነው የጠቆሙት ፡፡ሚኒስቴሩ የወጣቶች ተንቀሳቃሽ ፈንድ ይፋ ከተደረገ በኋላ ባደረገው የዳሰሳ ጥናት 3ነጥብ 3 ሚሊዮን ወጣቶች ሥራ አጥ መሆናቸውን መረጋጋጡን  አቶ ናስር አስታውቀዋል  ።በአሁኑ ወቅት የተንቀሳቃሽ ፈንዱን ሥራ ላይ በማዋል የደቡብ፣ ኦሮሚያና አማራ ክልሎች ተጨማሪ  ገንዘብ  እየጠየቁ እንደሚገኙ የጠቆሙት አቶ ናስር የሥራ ዕድል ፈጠራውን ለማገዝ  የሚደረገው ዘርፈ ብዙ ድጋፍ ተጠናክሮ ይቀጥላል ብለዋል ።የሥራ ዕድል ፈጠራ ሥራውን ይበልጥ ውጤታማ ለማድረግ  በአንድ አካባቢ የሚገኙ ወጣቶች ምርጥ ልምድና ተሞክሮ በመውሰድ ወደሌሎች አካባቢዎች በመውሰድ ወጣቶች  እንዲቀስሙትም ለማድረግ የተለያዩ ዝግጅቶች በሚኒስቴር መሥሪያ ቤቱና በተጠሪ መሥሪያቤቶች  እየተካሄደ መሆኑን አቶ ናስር አመልክተዋል ።የወጣቶእ የሥራ ዕድል  ፈጠራን እንቅስቃሴ ለመምራተም በየደረጃው  ስቴሪንግ ኮሚቴ ተቋቁሞ  ችግሮች  ሲያጋጥሙ ምላሽ  የሚሠጥበት ሁኔታም  ተመቻችሏል ብለዋል ።